《题陈邦济小景》
明代·程敏政

鸟外连峰认蜀乡，鸥边新水似清湘。山行尚絜图书谱，野坐浑胜吏隐堂。

随地尘埃惭马癖，及时红紫笑蜂狂。燕酤不说郫筒饮，何日相期为洗觞。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。